b'\n_START_ARTICLE_\nArcadio de Larrea Palac\xc3\xadn\n_START_SECTION_\nBiografia\n_START_PARAGRAPH_\nFill de Torcuato de Larrea, mestre nacional establert a Gista\xc3\xadn, i d\'Antonia Palac\xc3\xadn, de la mateixa poblaci\xc3\xb3, el 1923 inicia a Tarragona la carrera eclesi\xc3\xa0stica, que continuar\xc3\xa0 a Barcelona i posteriorment a Roma, per\xc3\xb2 que va haver d\'abandonar durant la Rep\xc3\xbablica. Va treballar com a organista als Pares Jesu\xc3\xaftes a Barcelona i fou director de Cors de Clav\xc3\xa9 i sotsdirector de l\'Orfe\xc3\xb3 Montserrat de Barcelona. El 1935 exerceix de professor a una acad\xc3\xa8mia de Barcelona. Despr\xc3\xa9s de la Guerra Civil Espanyola, i durant els anys del franquisme va desenvolupar una important carrera com a music\xc3\xb2leg i folklorista. _NEWLINE_Pel que fa a la seva activitat relacionada amb el folklore musical i coreogr\xc3\xa0fic, durant la primera meitat dels anys quaranta, becat per l\'Institut Espanyol de Musicologia, es dedica a realitzar enregistraments magnetof\xc3\xb2nics a informants de tot Arag\xc3\xb3, recollint m\xc3\xa9s d\'un miler de temes relacionats sobretot amb la prov\xc3\xadncia d\'Osca. La transcripci\xc3\xb3 musical d\'aquest treball manuscrit i mai publicat es troba als arxius d\'aquesta instituci\xc3\xb3. Posteriorment, a partir de 1947, va continuar col\xc2\xb7laborant amb les anomenades "misiones folkl\xc3\xb3ricas", a Eivissa i Andalusia. A partir de 1950 la seva col\xc2\xb7laboraci\xc3\xb3 es dirigeix a l\'Instituto de Estudios Africanos, realitzant treballs al Marroc, Ifni, S\xc3\xa0hara Espanyol i Guinea Ecuatorial. Va disposar de la titulaci\xc3\xb3 oficial de Periodista i tamb\xc3\xa9 de T\xc3\xa8cnic de Radiodifusi\xc3\xb3 com a Programador, representant en m\xc3\xa9s d\'una ocasi\xc3\xb3 a RNE en jornades i trobades internacionals. _NEWLINE_A m\xc3\xa9s de membre de la Reial Acad\xc3\xa8mia de la Llengua va esdevenir tamb\xc3\xa9 membre la Reial Acad\xc3\xa8mia de Belles Arts de San Fernando, de l\'Acad\xc3\xa8mia de Bones Lletres de Barcelona, la Real Academia de Ciencias, Bellas Letras y Nobles Artes de C\xc3\xb3rdoba i la Real Academia Hispano Americana de Ciencias, Artes y Letras. Tamb\xc3\xa9 va pertenyer a diverses societats cient\xc3\xadfiques nacionals i internacionals, com la International Council for Traditional Music, la International Narrative Folklore Research, la International Council for Traditional Music, la Society for Ethnomusicology, The Folklore Society, la Societ\xc3\xa9 des Africanistes o la Sociedad Espa\xc3\xb1ola de Emolog\xc3\xada y Folklore. Va assistir a diversos congressos, va publicar diversos llibres i va col\xc2\xb7laborar en revistes cient\xc3\xadfiques com Africa, Anuario musical, Arbor, Archivo del Instituto de Estudios africanos, Revista de Dialectolog\xc3\xada y Tradiciones Populares, entre altres.'